Cătălin Predoiu (PNL), ministrul de Interne, a declarat miercuri, după întâlnirea cu omologul austriac Gerhard Karner, că obiectivul său a fost să construiască un început de colaborare, să întoarcă pagina în subiectul Schengen, astfel încât să ajungă la un rezultat care să mulțumească ambele țări.
Predoiu a mai spus că a fost "foarte fericit să constate că şi Austria vede aceste progrese şi România, pe toate programele pe care le are, performează". Pe de altă parte, în conferința comună, Karner a susținut că în continuare țara sa se opune extinderii Schengen.
"Discuţiile au fost amicale, dar foarte serioase. (…) Nu am venit aici şi nu am creat discuţii în paradigma ministrului care vine şi cere şi a altuia care refuză. Nu asta e gândirea mea şi nu ăsta e modul de lucru corect. Dovadă e rezultatul din decembrie 2022. Modul corect de lucru, cred eu, este de a identifica problemele fiecărei părţi, pentru a construi soluţii. Am vrut să mă asigur dacă există reproşuri sau există slăbiciuni în modul în care România protejează frontierele.
Temele vom continua să le facem pe protecţia frontierelor şi pe cooperarea bilaterală. Am înţeles în cadrul întâlnirii şi îi mulţumesc domnului ministrul pentru francheţea cu care a discutat. Austria nu cu România are o problemă, poliţiştii români îşi fac treaba şi la frontieră şi în cooperarea poliţienească. Suntem gata să continuăm această muncă împreună", a declarat Cătălin Predoiu, aflat la Viena, citat de News.ro.
Acesta a mai afirmat că România va continua să sprijine Austria şi restul ţărilor europene "în reformarea sistemului de migraţie şi azil european, a cadrului legislativ privind protecţia frontierelor".
Însă ministrul austriac Gerhard Karner nu s-a lăsat înduplecat, iar în conferința comună cu Predoiu a repetat că Austria în continuare se opune extinderii Schengen.
"Această cooperare (între Austria și România) arată rezultate deosebite. Într-o acțiune comună s-au făcut 36 de percheziții în România, Ungaria și Austria, au fost arestate 6 persoane, ceea ce arată că pactul încheiat aduce rezultate.
Vrem ca această cooperare să fie extinsă la nivel european. Îi mulțumesc ministrului român pentru toate eforturile depuse de autoritățile române.
Poziția noastră e că sistemul Schengen ca întreg nu funcționează, de aceea nu suntem deschiși pentru extinderea acestuia. Sunt controale la frontiere deja", a declarat Gerhard Karner.